**ORDIN Nr. 5558/2020 din 14 septembrie 2020**

**privind aprobarea Calendarului de organizare şi desfăşurare a examenului naţional de definitivare în învăţământ în anul şcolar 2020 - 2021**

EMITENT: MINISTERUL EDUCAŢIEI ŞI CERCETĂRII

PUBLICAT ÎN: MONITORUL OFICIAL NR. 866 din 23 septembrie 2020

Având în vedere prevederile art. 241 din Legea educaţiei naţionale nr. 1/2011, cu modificările şi completările ulterioare,

ţinând cont de prevederile Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor),

în temeiul prevederilor art. 15 alin. (3) din Hotărârea Guvernului nr. 24/2020 privind organizarea şi funcţionarea Ministerului Educaţiei şi Cercetării,

**ministrul educaţiei şi cercetării** emite prezentul ordin.

ART. 1

Se aprobă Calendarul de organizare şi desfăşurare a examenului naţional de definitivare în învăţământ în anul şcolar 2020 - 2021, prevăzut în anexa care face parte integrantă din prezentul ordin.

ART. 2

(1) Rezultatele examenului naţional de definitivare în învăţământ se fac publice prin afişare la datele prevăzute în Calendarul de organizare şi desfăşurare a examenului naţional de definitivare în învăţământ în anul şcolar 2020 - 2021.

(2) Informaţiile ce conţin datele de identificare a candidaţilor şi rezultatele obţinute de aceştia în cadrul examenului naţional de definitivare, care se afişează atât în format letric, la avizierul unităţilor de învăţământ - centre de examen, cât şi pe pagina de internet a Ministerului Educaţiei şi Cercetării şi a inspectoratelor şcolare, sunt următoarele: numele, iniţiala/iniţialele tatălui şi prenumele candidatului, studiile finalizate cu diplomă de către candidat; vechimea în învăţământ a candidatului; unitatea/unităţile de învăţământ la care este încadrat şi funcţia didactică pe care este încadrat candidatul; rezultatele obţinute de candidat la inspecţiile de specialitate la clasă, la evaluarea portofoliului profesional, la proba scrisă şi media obţinută în sesiunea curentă a examenului naţional de definitivare în învăţământ.

(3) Ştergerea de pe pagina de internet a Ministerului Educaţiei şi Cercetării şi a inspectoratelor şcolare a informaţiilor menţionate la alin. (2) se realizează după împlinirea termenului de 4 ani de la data afişării. Afişarea în format letric la avizierul unităţilor de învăţământ - centre de examen a acestor informaţii se realizează pe o perioadă de o lună de la data afişării.

(4) Regulamentul (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor) se aplică în mod corespunzător.

(5) Comisiile din centrele de examen informează candidaţii prin afişare, atât la avizier, cât şi pe uşile sălilor de examen, asupra prelucrării datelor cu caracter personal.

ART. 3

Comisia naţională de examen poate decide, în funcţie de numărul candidaţilor înscrişi în sesiunea 2021, modificarea datelor de afişare a rezultatelor, de înregistrare şi soluţionare a contestaţiilor şi de afişare a rezultatelor finale.

ART. 4

Direcţia generală învăţământ preuniversitar prin Direcţia formare continuă şi inspectoratele şcolare duc la îndeplinire dispoziţiile prezentului ordin.

ART. 5

Prezentul ordin se publică în Monitorul Oficial al României, Partea I.

Ministrul educaţiei şi cercetării,

**Cristina Monica Anisie**

Bucureşti, 14 septembrie 2020.

Nr. 5.558.

ANEXĂ

**CALENDARUL**

**de organizare şi desfăşurare a examenului naţional de definitivare în învăţământ în anul şcolar 2020 - 2021**

|  |  |  |
| --- | --- | --- |
|  | până la 8.10.2020 | Emiterea deciziilor de constituire a comisiilor de examen județene/Comisiei de examen a municipiului București |
|  | până la 15.10.2020 | Înscrierea candidaților la unitățile de învățământ |
|  | 16.10-30.10.2020 | Transmiterea dosarelor de înscriere la inspectoratul școlar, verificarea și avizarea acestora, conform graficului elaborat și comunicat de inspectoratul școlar Înștiințarea candidaților cu privire la admiterea sau respingerea dosarului de înscriere |
|  | până la 4.06.2021 | Efectuarea inspecțiilor de specialitate: prima inspecție în primul semestru, a doua inspecție în al doilea semestru de școală |
|  | 7.06-18.06.2021 | Completarea dosarelor și validarea datelor de înscriere existente în aplicația electronică |
|  | 14.07.2021 | Susținerea probei scrise |
|  | 21.07.2021 | Afișarea rezultatelor |
|  | 21.07-22.07.2021 | Înregistrarea contestațiilor |
|  | 22.07-28.07.2021 | Soluționarea contestațiilor |
|  | 28.07.2021 | Afișarea rezultatelor finale |
|  | 28.07-2.08.2021 | Transmiterea tabelelor nominale cu rezultatele candidaților promovați către Ministerul Educației și Cercetării |
|  | 2.08-9.08.2021 | Validarea rezultatelor examenului prin ordin al ministrului educației și cercetării |